
Előterjesztés
Városfejlesztési, Közlekedési és Környezetvédelmi Bizottság részére
Tisztelt Bizottság!
Budaörs Város Polgármestere 2016. január 4-én megküldte a tárgyi terv készíttetéséről szóló előzetes tájékoztatást a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (továbbiakban: Korm. rendelet) 37. § (4) bekezdése szerinti véleményezésre.
A Korm. rendelet 32. §-a rendelkezik a településrendezési eszközök egyeztetésének és elfogadásának módjáról, a 37. § az előzetes tájékoztatási szakasz lefolytatásának menetéről. A 37. § (4) bekezdésében foglaltak alapján a Fővárosi Önkormányzat 21 napon belül alakítja ki véleményét, amely ebben az esetben 2016. január 25-én telik le. A 37. § (7) bekezdés alapján e határidő elmulasztása esetén az eljárás további szakaszaiban a Fővárosi Önkormányzatot nem kell értesíteni. 
Az 53/2014. (XII.12.) Főv. Kgy. rendelettel elfogadott Szervezeti és Működési Szabályzat 
6. melléklet 7.30. pontja értelmében a Városfejlesztési, Közlekedési és Környezetvédelmi Bizottság hatáskörébe tartozik az előzetes tájékoztatási szakaszban, az előzetes tájékoztatóban foglalt elhatározással és a rendezés alá vont területtel kapcsolatban a vonatkozó hatályos területrendezési tervekről, a fővárosi önkormányzat rendezést befolyásoló terveiről történő tájékoztatás.
A terv tartalma:
A tervezési területen jelenleg a 24/2014. (IX. 29.) sz. önkormányzati rendelettel jóváhagyott Budaörs Város Helyi Építési Szabályzata (BHÉSZ) hatályos, amelynek módosítása a jóváhagyás óta az alkalmazás során felmerült tapasztalatok és tulajdonosi kérelmek miatt vált szükségessé.
Koncepcionális módosítások:
1. Kenyérgyár utca – Komáromi utca – Baross utca – Bretzfeld utca által határolt lakótömb rendezése. A BHÉSZ a tervezett alvárosi központ fejlesztése miatt a Kenyérgyár és a Baross utca közötti lakótömbben a Baross utca szélesítése érdekében szabályozási vonalat jelöl ki. Az érintett ingatlanokra az önkormányzat javára elővásárlási jogot határoztak meg. A tulajdonosok szerint ez ellehetetleníti ingatlanaikat, ezért a szabályozási vonal és a vele járó elővásárlási jog felülvizsgálata szükséges.

2. A hegyoldalban a zárványtelkek megközelíthetőségére „telek be nem építhető része” szabályozási elem került kijelölésre, amely a későbbiekben út kialakítását tenné lehetővé. Tekintettel arra, hogy ez kötelező szabályozási elem és több építési telek beépíthetőségét akadályozza, szükséges a felülvizsgálata.

3. Természeti értékek helyi védelme, illetve a magántelkek övezeti besorolásának, övezethatárának pontosítása a Természetvédelmi kezelési terveknek megfelelően, valamint egyes önkormányzati területek értékesítése, illetve telekrészcsere miatt (pl. Törökugrató, Tétényi fennsík).

4. Egyes telkek esetében a természetvédelmi védettség megszűntetése a Duna-Ipoly Nemzeti Parkkal folytatott egyeztetésnek megfelelően (pl. a 11392 hrsz.-ú telket kivonni az Ökológiai Hálózatból és övezetét rendezni; a 1348/4, 1348/3, 1348/2 hrsz.-ú telkeket kivonni a Tájvédelmi körzetből, illetve Natura 2000 területéből).

5. Az ISC ipari park portaépület elhelyezhetőségének biztosítása, előírások és szabályozási elemek pontosítása.

6. Egyes útszabályozások pontosítása, illetve módosítása.
Általános módosítások, illetve pontosítások a szabályozási tervlapon:
7. Grafikus hibák javítása.

8. Övezetek, övezethatárok pontosítása, javítása.

9. A módosított helyi védelmi rendeletnek megfelelően a helyi védett épületek aktualizálása.
Helyi építési szabályzat módosításai:
10.  Teleknyúlvány melletti oldalkert méretének átgondolása, előírási javaslat.

11. Vendéglátás funkció elhelyezhetőségének vizsgálata az országos előírásokkal összhangban.

12. Állattartó építmények elhelyezésére vonatkozó előírások pontosítása az országos előírásokkal összhangban.

13. Óvoda, illetve családi napközi elhelyezhetőségének vizsgálata a kertvárosi lakóterületeken, előírások pontosítása.

14. Omlásveszélyes, csúszásveszélyes területekre vonatkozó előírások pontosítása.

15.  BHÉSZ 30. § (2) bekezdés szükség szerinti módosítása a Hírközlési Hatósággal, illetve a szolgáltatókkal egyeztetve.

16.  Egyes fogalom meghatározások pontosítása.
Településszerkezeti Terv módosítása:
Amennyiben szükséges, a fenti BHÉSZ módosításokhoz kapcsolódóan.
A benyújtott kérelem tartalma a Fővárosi Önkormányzat egységes szakmai álláspontjának kialakítása érdekében a 2016. január 12-i főosztályközi munkacsoporti értekezleten megtárgyalásra került. Az ott rögzített észrevételek alapján a Városépítési Főosztály Városrendezési Osztálya elkészítette az összesített szakmai javaslatot.
A beérkezett előzetes tájékoztatás tartalma alapján a tervnek az útszabályozások tekintetében Budapestet érintő hatása lehet, ezért a Fővárosi Önkormányzat részvétele az egyeztetési eljárás további szakaszaiban javasolt.
Határozati javaslat
A Városfejlesztési, Közlekedési és Környezetvédelmi Bizottság úgy dönt, hogy:

Budaörs egyes területeire vonatkozó Helyi Építési Szabályzatról szóló 24/2014. (IX.29.) ök. rendelet (BHÉSZ) eseti módosítása véleményezési eljárásának – a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 37. § szerinti – előzetes tájékoztatási szakaszában a következő előzetes tájékoztatást adja:
· a terv készítése során a Fővárosi településszerkezeti tervről szóló 50/2015. (I. 28.) Főv. Kgy. határozatban és a Fővárosi rendezési szabályzatról szóló 5/2015. (II. 16.) Főv. Kgy. rendeletben foglaltak figyelembevétele szükséges, elsősorban a Budapesthez kapcsolódó területek és infrastruktúra elemek esetében.
határidő:	2016.01.25.
felelős: 	Bizottság elnöke
Határozathozatal módja:
Az 1. határozati javaslat egyszerű szavazattöbbséget igényel.
Budapest, 2016. január „    ”

